依韻和永叔勸飲酒莫吟詩雜言
作者：梅堯臣
朝代：宋

paragraphs: 我生無所嗜，唯嗜酒與詩。
一日舍此心腸悲，名存貴大不輙思。
甑空釜冷不俛眉，妻孥凍饑數恚之。
但自吟醉與世違，此外萬事皆莫知。
王公謁請衆去早，既衰愈懶身到遲。
日高倦僕顔色沮，况騎瘦馬兩耳垂。
厭此勞苦不喜出，唯有文字時能爲。
諸公尚恐竭智慮，勤勤勸飲莫我卑。
再拜受公言，竊意公矯時。
只愛詩，謂余癡。